Կլարիսա Բաջեր

Կլարիսա Բաջեր (, ), ամերիկացի նկարչուհի և նկարազարդող, նկարել է նաև տեքստիլի վրա։

Կենսագրություն 
Ծնվել է 1806 թվականի մայիսի 20-ին Կոնեկտիկուտ նահանգի Նյու Հեյվեն շրջանի Մադիսոն քաղաքում՝ դիմանկարիչ և փորագրող Ջորջ Մանգերի ու նրա կնոջ՝ Փարնել Քելսի Մանգերի ընտանիքում (Parnel Kelsey Munger)։ Կլարիսայի ավագ եղբայրը՝ Ջորջը, և կրտսեր քույրը՝ Քերոլայնը, ևս դարձել են նկարիչներ։ 

1828 թվականին ամուսնացել է Մասաչուսեթս նահանգի Անդովեր քաղաքի Հարավային եկեղեցու հովիվ սուրբ Միլթոն Բաջերի հետ ( Milton Badger), որը հետագայում դարձել է ամերիկյան տնային միսիոներական ընկերության քարտուղարի օգնական։ Նրանք ունեցել են հինգ երեխա, որոնցից երկուսն են ապրել մինչև չափահասություն և երկուսն էլ դարձել են բժիշկ։ Նրա ամուսինը հիվանդացել է Բրայթի հիվանդությամբ, և նրանք տեղափոխվել են Կլարիսայի հայրենի քաղաքը, որտեղ 1873 թվականին ամուսինը մահացել է։ 

Կլարիսա Բաջերը մահացել է 1889 թվականի դեկտեմբերի 14-ին Մադիսոն քաղաքում։ Թաղված է West Cemetery քաղաքային գերեզմանատանը։

Ստեղծագործություն 
1848 թվականին Կլարիսա Բաջերը մասնավոր կարգով C. M. Badger  անվան տակ հրատարակել է «Flowers from Nature with Selected Poetry» գիրքը՝ ընտրյալ բանաստեղծություններով։ Դա եղել է Ուիլյամ Բրայանթի, Լիդիա Սիգուրնիի, Մերի Հոուիտի և այլ բանաստեղծների բանաստեղծությունների ժողովածուն՝ նկարազարդված նրա 13 ծաղկանկարներով։ Հնարավոր է, որ դա պատճառ է դարձել 1859 թվականի իր հաջորդ՝ «Wild Flowers Drawn and Colored from Nature» (նաև հայտնի է որպես «The Wild Flowers of America») գրքի համար, որը նկարազարդված է եղել տարբեր բույսերի 22 պատկերներով։ Գիրքը ներառել է բանաստեղծություններ, որոնք, ենթադրաբար, գրվել են հենց նկարչուհու կողմից՝ Լիդիա Սիգուրնիի ներածական բանաստեղծությամբ։ Այս գրքի մեկ օրինակը պատկանել է բանաստեղծուհի Էմիլի Դիքինսոնին։ Երկու գրքերի նկարազարդումները լայնորեն ընդօրինակվել են և նպաստել են Կլարիսայի՝ որպես առաջին կարգի բուսաբանական նկարչի հեղինակությանը։ 

Կլարիսայի «Floral Belles from the Green-House and Garden» երրորդ գիրքը, որը հրապարակվել է 16 վիմագրական նկարազարդումներով, նույնպես ուղեկցվել է պատկերված ծաղիկների մասին բանաստեղծական ստեղծագործություններով։

Կլարիսա Բաջերի ստեղծագործության հետազոտողները պարզել են, որ նա նաև նկարել է տեքստիլի վրա։ Նրա պահպանված աշխատանքները ներառում են ձեռքով նկարված ծաղկային ծածկոց և մետաքսե շարֆ՝ մի ծայրին ներկված վարդեր, իսկ մյուսին՝ պատատուկներ։

Ծանոթագրություններ

Արտաքին հղումներ 
 Clarissa Munger (1806—1889)
 The Wild Flowers of America digitized by Harvard University
 Flickr album of work by Clarissa Munger Badger from Madison Historical Society

Կին արվեստագետներ
Ամերիկացի արվեստագետներ
Նկարիչներ այբբենական կարգով